PROČIŠĆENI TEKST


Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17) i članka 35. Statuta Općine Ravna Gora („Službene novine“ Primorsko-goranske županije broj 27/09, 12/13, 25/13 i 27/15), a u vezi s člankom 8. Zakona o lokalnoj i područnoj (regionalnoj) samoupravi, Općinsko vijeće Općine Ravna Gora na sjednici održanoj 8. veljače 2018. godine, donijelo je
STATUT OPĆINE RAVNA GORA
I.  
OPĆE ODREDBE

Članak  1.

Ovim Statutom podrobnije se uređuje status, ustrojstvo i samoupravni djelokrug Općine Ravna Gora (u daljnjem tekstu: Općina) i to:

· status, područje i granice,

· obilježja, pečat, Dan Općine i javna priznanja,

· oblici suradnje s drugim jedinicama lokalne i područne (regionalne) samouprave,

· samoupravni djelokrug,

· neposredno sudjelovanje građana u odlučivanju,

· ustrojstvo, ovlasti i način rada tijela Općine,

· ustrojstvo, ovlasti i način rada Jedinstvenog upravnog odjela,

· ustrojstvo i rad javnih službi,

· mjesna samouprava,

· imovina i financiranje Općine,
· akti Općine,

· druga pitanja od važnosti za ostvarivanje prava i obveza Općine.
Izrazi u ovom Statutu koji imaju rodno značenje odnose se jednako na muški i ženski rod.

II. 
STATUS, PODRUČJE I GRANICE

Članak 2.

Općina Ravna Gora je jedinica lokalne samouprave, a područje na kojem se prostire utvrđeno je Zakonom o područjima županija, gradova i općina u Republici Hrvatskoj.
Naziv Općine je: OPĆINA RAVNA GORA.

Sjedište Općine je u Ravnoj Gori, Ulica Ivana Gorana Kovačića 177.

Općina je pravna osoba.

Članak 3.


Općina obuhvaća područje sljedećih naselja: Ravna Gora, Stara Sušica, Stari Laz, Kupjak, Leskova Draga i Šije.

Područje i granice Općine određeni su i mogu se mijenjati na način i po postupku propisanim zakonom.

III. 
OBILJEŽJA, PEČAT, DAN OPĆINE I JAVNA PRIZNANJA

Članak 4.


Općina ima svoja obilježja.


Obilježja Općine su:

· grb Općine Ravna Gora,

· zastava Općine Ravna Gora.

Obilježjima iz stavka 2. ovog članka predstavlja se Općina i izražava pripadnost Općini. 

Članak 5.


Grb Općine je modificirani povijesni grb Ravne Gore.


Grb Općine je na hrvatskom štitu, dok je svečani grb na ugarskom štitu.


Unutar štita na zelenom tlu je grad s tornjem i crvenim krovovima, ispred kojeg vodi cesta u žuto-zlatnoj boji. U pozadini grada su tri pećinasta brda bijelo-srebrne boje, time da je srednje više. Desno je žuto-zlatno sunce, a lijevo bijelo-srebrni rastući polumjesec na plavom nebu.

Članak 6.


Zastava Općine je svijetlo plave boje s grbom Općine u sredini, tako da se središnja točka grba poklapa sa središnjom točkom u kojoj se sijeku dijagonale zastave.


Svečana zastava ima grb u sredini na ugarskom štitu.


Omjer dužine i širine zastave je 2:1.

Članak 7.


Način uporabe i zaštita obilježja Općine utvrđuje se posebnom odlukom  Općinskog načelnika, u skladu sa zakonom i ovim Statutom.

Grb i zastava ne smiju sadržavati simbole protivne Ustavu Republike Hrvatske i drugim propisima.

Članak 8.


Općinsko vijeće, Općinski načelnik i Jedinstveni upravni odjel imaju pečat čiji je izgled, sadržaj i način uporabe utvrđen posebnim propisima.

Članak 9.


15. listopad, kada se slavi blagdan sv. Terezije Avilske i župe Ravna Gora, prigodno se obilježava kao Dan Općine Ravna Gora.

Članak 10.


Općinsko vijeće dodjeljuje javna priznanja i nagrade za iznimna postignuća, uspjehe i doprinos od osobitog značenja za razvitak i ugled Općine, a naročito za uspjehe u unapređivanju gospodarstva, znanosti, obrazovanja, kulture, tjelesne kulture, zaštiti i unapređivanju prirodnog okoliša, športa, tehničke kulture, zdravstva i drugih javnih djelatnosti od značaja za Općinu, te za poticanje aktivnosti koje su tome usmjerene.

Članak 11.


Općinsko vijeće može proglasiti počasnim građaninom Općine osobe koje su se istakle naročitim zaslugama za Općinu.


Počasnom građaninu, domaćem ili stranom državljaninu, dodjeljuje se posebna povelja Općine.


Dodjeljivanje povelje znak je počasti i ne daje nikakva posebna prava, a može se opozvati ako se počastvovani pokaže nedostojnim takve počasti.
Članak 12.


Javna priznanja, nagrade i povelje iz članka 10. i 11. ovog Statuta dodjeljuju se pod uvjetima i na način propisan posebnom odlukom Općinskog vijeća.

IV. 
SURADNJA S DRUGIM JEDINICAMA LOKALNE I PODRUČNE (REGIONALNE)  SAMOUPRAVE
Članak 13.


Radi ostvarivanja zajedničkog interesa u unapređivanju gospodarskog, društvenog i kulturnog razvitka, Općina uspostavlja i održava suradnju  s drugim jedinicama lokalne  samouprave u zemlji i inozemstvu, u skladu sa zakonom i međunarodnim ugovorima.

Članak 14.


Općinsko vijeće donosi odluku o uspostavljanju suradnje, odnosno o sklapanju sporazuma (ugovora, povelje, memoranduma i sl.) o suradnji sa pojedinim jedinicama lokalne samouprave, kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje. 


Kriteriji za uspostavljanje suradnje, te postupak donošenja odluke uređuje se posebnom odlukom Općinskog vijeća.

Članak 15.

Sporazum  o suradnji Općine i općine ili grada druge države objavljuje se u „Službenim novinama Općine Ravna Gora“.

V.
 SAMOUPRAVNI DJELOKRUG

Članak 16.


Općina je samostalna u odlučivanju u poslovima iz svog samoupravnog djelokruga u skladu s Ustavom Republike Hrvatske, Zakonom o lokalnoj i područnoj (regionalnoj) samoupravi i ovim Statutom.

Članak 17.

Općina u svom samoupravnom djelokrugu obavlja poslove lokalnog značaja kojima se neposredno ostvaruju prava građana, a koji nisu Ustavom ili zakonom dodijeljeni  državnim tijelima i to osobito poslove koji se odnose na: 

· uređenje naselja i stanovanje,

· prostorno i urbanističko planiranje,

· komunalno gospodarstvo, 

· brigu o djeci,

· socijalnu skrb,

· primarnu zdravstvenu zaštitu,

· odgoj i osnovno obrazovanje, 

· kulturu, tjelesnu kulturu i šport,

· zaštitu potrošača,

· zaštitu i unapređenje prirodnog okoliša,

· protupožarnu zaštitu i civilnu zaštitu,

· promet na svom području ,

· te ostale poslove sukladno posebnim zakonima.

Općina obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovog članka.


Poslovi iz samoupravnog djelokruga detaljnije se utvrđuju odlukama Općinskog vijeća i Općinskog načelnika u skladu sa zakonom i ovim Statutom.

Članak 18.

Općina može organizirati obavljanje pojedinih poslova iz članka 17. ovog Statuta zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

Odluku o obavljanju poslova na način propisan u stavku 1. ovog članka donosi Općinsko vijeće, temeljem koje se zaključuje sporazum o zajedničkom organiziranju poslova, kojim se uređuju  međusobni odnosi u obavljanju zajedničkih poslova.

Članak 19.


Općinsko vijeće može posebnom odlukom pojedine poslove iz samoupravnog djelokruga Općine iz članka 17. ovog Statuta, prenijeti na  Primorsko-goransku županiju, u skladu sa njezinim  Statutom, odnosno na mjesnu samoupravu.

Općinsko vijeće može tražiti od Skupštine Primorsko-goranske županije da se pojedini poslovi iz njezina samoupravnog djelokruga povjere Općini, ako Općina za to može osigurati dovoljno prihoda za njihovo obavljanje.

VI. 
NESPOSREDNO SUDJELOVANJE GRAĐANA U ODLUČIVANJU 

Članak 20.

Građani mogu neposredno sudjelovati u odlučivanju o lokalnim poslovima putem referenduma  i zbora građana, u skladu sa zakonom i ovim Statutom.

Članak 21.


Referendum se može raspisati radi odlučivanja o prijedlogu o promjeni Statuta Općine, o prijedlogu općeg akta ili drugog pitanja od lokalnog značaja iz djelokruga Općinskog vijeća, radi prethodnog pribavljanja mišljenja stanovnika o promjeni područja Općine kao i o drugim pitanjima određenim zakonom i ovim Statutom.


Referendum temeljem odredbi zakona i ovoga Statuta raspisuje Općinsko vijeće.

Prijedlog za donošenje odluke o  raspisivanju referenduma  iz stavka 1. ovog članka može temeljem odredaba zakona i ovog Statuta, dati najmanje jedna trećina članova Općinskog vijeća, Općinski načelnik, većina vijeća mjesnih odbora na području Općine ili 20% ukupnog broja birača upisanih u popis birača Općine.


Referendum raspisan radi prethodnog pribavljanja mišljenja stanovnika o promjeni područja Općine nije obvezujući.

Članak 22.

Osim iz razloga utvrđenih člankom 21. stavkom 1. ovoga Statuta referendum se može raspisati i radi opoziva općinskog načelnika.


Prijedlog za raspisivanje referenduma radi opoziva općinskog načelnika može podnijeti najmanje 20% ukupnog broja birača upisanih u popis birača Općine ili 2/3 članova Općinskog vijeća.

Prijedlog mora biti podnesen u pisanom obliku i mora sadržavati osobne podatke (ime i prezime, adresu prebivališta i OIB) i vlastoručni potpis birača.


Općinsko vijeće ne smije raspisati referendum za opoziv općinskog načelnika prije proteka roka od 6 mjeseci od održanih izbora ili ranije održanog referenduma za opoziv niti u godini u kojoj se održavaju redovni izbori za načelnika.

Članak 23.

Ako su prijedlog za raspisivanje referenduma podnijeli birači predsjednik Općinskog vijeća je dužan podneseni prijedlog za raspisivanje referenduma u roku od 30 dana od dana primitka dostaviti tijelu državne uprave nadležnom za lokalnu i područnu (regionalnu) samoupravu.


Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog za raspisivanje referenduma ispravan, Općinsko vijeće će raspisati referendum u roku od 30 dana od dana zaprimanja odluke o ispravnosti prijedloga.


Ako je raspisivanje referenduma predložila jedna trećina članova Općinskog vijeća, odnosno ako je raspisivanje referenduma predložio općinski načelnik te ako je raspisivanje referenduma predložila većina vijeća mjesnih odbora na području općine, Općinsko vijeće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od dana zaprimanja prijedloga.


Odluka o raspisivanju referenduma iz stavka 1. i 3. ovoga članka donosi se većinom glasova svih članova Općinskog vijeća.


Ako su prijedlog za raspisivanje referenduma za opoziv načelnika podnijeli birači, predsjednik Općinskog vijeća dužan je postupiti kao i u stavku 1. i 2. ovoga članka.


Odluku o raspisivanju referenduma za opoziv općinskog načelnika koji je predložilo 2/3 članova Općinskog vijeća, Općinsko vijeće donosi dvotrećinskom većinom glasova svih članova Općinskog vijeća.
Članak 24.

Odluka o raspisivanju referenduma  sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, odnosno naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, odnosno jedan ili više prijedloga o kojima će birači odlučivati, te dan održavanja referenduma.


Pravo glasovanja na referendumu imaju građani koji imaju prebivalište na području Općine, odnosno na području za koje se raspisuje referendum i upisani su u popis birača.

Članak 25.

Odluka donesena na referendumu obvezatna je za Općinsko vijeće osim ako se radilo o savjetodavnom referendumu.


O istom pitanju, odnosno pitanjima ne može se ponovo raspisivati referendum prije proteka šest mjeseci od dana održavanja referenduma.
Članak 26.
Postupak provođenja referenduma i odluke donijete na referendumu podliježu nadzoru  zakonitosti općih akata, kojeg provodi tijelo državne uprave nadležno za lokalnu i područnu (regionalnu) samoupravu. 

Članak 27.

Radi izjašnjavanja građana o pojedinim pitanjima od lokalnog značenja, raspravljanja o potrebama i interesima građana te davanja prijedloga za rješavanje pitanja od lokalnog značaja sazivaju se mjesni zborovi građana.

Mjesne zborove građana saziva vijeće mjesnog odbora.


Mjesne zborove građana može sazvati i Općinsko vijeće kada traži mišljenje od mjesnog zbora građana o prijedlogu općeg akta ili drugog pitanja iz djelokruga Općine, kao i o drugim pitanjima određenim zakonom.


Mjesni zbor građana saziva se za dio područja mjesnog odbora koji čini određenu cjelinu.


Odlukom o sazivanju mjesnog odbora građana određuje se pitanje o kojem se traži mišljenje i područje za koje se saziva mjesni zbor građana.


Mjesni zbor građana saziva se najmanje osam dana prije održavanja putem sredstava javnog priopćavanja, oglašavanjem na plakatima, oglasnim pločama mjesnih odbora i slično.

Članak 28.

Mjesni zbor građana vodi predsjednik vijeća mjesnog odbora ili član vijeća mjesnog odbora kojeg odredi vijeće mjesnog odbora.
Članak 29.

Odluke na mjesnom zboru građana donose se javnim glasovanjem, osim ako se većinom glasova prisutnih građana ne donese odluka o tajnom glasovanju.


Odluka donijeta na mjesnom zboru građana obvezatna je za mjesni odbor, ali ne obvezuje Općinsko vijeće.


Pravilima mjesnog odbora podrobnije se uređuje način rada mjesnog zbora građana.

Članak 30.

Građani imaju pravo predlagati Općinskom vijeću donošenje općeg akta ili rješavanja određenog pitanja iz djelokruga Općinskog vijeća te podnositi peticije o pitanjima iz samoupravnog djelokruga Općine u skladu sa zakonom i ovim Statutom.


Općinsko vijeće raspravlja o prijedlogu iz stavka l. ovog članka, ako prijedlog potpisom podrži najmanje 10% od ukupnog birača upisanih u popis birača Općine.


Općinsko vijeće dužno je dati odgovor podnositeljima, najkasnije u roku od 3 mjeseca od zaprimanja prijedloga.


Prijedlozi i peticija iz članka 1. ovog članka mogu se podnijeti i elektroničkim putem u skladu s tehničkim mogućnostima Općine.
Članak 31.
Građani i pravne osobe imaju pravo podnositi predstavke i pritužbe na rad tijela Općine kao i na rad Jedinstvenog upravnog odjela, te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe čelnik tijela Općine, odnosno pročelnik Jedinstvenog upravnog odjela dužan je odgovoriti u roku od 30 dana od dana podnošenja predstavke, odnosno pritužbe.
Predstavke i pritužbe iz stavka 1. ovog članka mogu se podnijeti i elektroničkim putem u skladu s tehničkim mogućnostima Općine.

VII. USTROJSTVO, OVLASTI I NAČIN RADA TIJELA OPĆINE

Članak 32.
Tijela Općine su Općinsko vijeće i  Općinski načelnik.
Članak 33.

Ovlasti i obveze koje proizlaze iz samoupravnog djelokruga Općine podijeljene su između Općinskog vijeća kao predstavničkog tijela i Općinskog načelnika kao izvršnog tijela.


Ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga Općine, poslovi što se odnose na uređivanje odnosa zakonodavne naravi u nadležnosti su Općinskog vijeća, a poslovi izvršne naravi u nadležnosti su Općinskog načelnika.


Ako se po prirodi poslova ne može utvrditi nadležnost prema stavku 2. ovoga članka, nadležno je Općinsko vijeće.
1. OPĆINSKO VIJEĆE

Članak 34.
Općinsko vijeće je predstavničko tijelo građana i tijelo lokalne samouprave koje donosi odluke i akte u okviru djelokruga Općine te obavlja i druge poslove u skladu sa Ustavom, zakonom i ovim Statutom.
Općinsko vijeće ima devet članova.
Članak 35.

Općinsko vijeće:

· donosi Statut Općine,

· donosi odluke i druge opće akte kojima se uređuju pitanja iz samoupravnog djelokruga Općine,

· donosi Poslovnik Općinskog vijeća,

· donosi proračun i odluku o izvršavanju proračuna,

· usvaja godišnji izvještaj o izvršenju proračuna,

· donosi odluku o privremenom financiranju,

· odlučuje o stjecanju i otuđenju pokretnina i nekretnina Općine te drugom raspolaganju imovinom čija pojedinačna vrijednost prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno drugom raspolaganju imovinom, a uvijek odlučuje ako vrijednost prelazi 1.000.000 kuna,

· donosi odluku o promjeni granice Općine,

· donosi dokumente prostornog uređenja Općine,

· uređuje ustrojstvo i djelokrug Jedinstvenog upravnog odjela Općine,

· osniva javne ustanove, ustanove, trgovačka društva i druge pravne osobe za obavljanje gospodarskih, društvenih, komunalnih i drugih djelatnosti od interesa za  Općinu, 

· predlaže glavnoj skupštini, odnosno skupštini trgovačkog društva u kojem Općina ima dionice ili udjele u vlasništvu, članove upravnog tijela i nadzornog odbora trgovačkog društva,

· odlučuje o davanju suglasnosti za zaduživanje pravnim osobama koje je osnovala Općina ili koje su u većinskom vlasništvu Općine,

· donosi odluke o potpisivanju sporazuma o suradnji s drugim jedinicama lokalne  samouprave, u skladu sa općim aktom i zakonom,

· raspisuje referendum za područje Općine,

· bira i razrješava predsjednika i potpredsjednike Općinskog vijeća,  

· bira i razrješava predsjednike i članove radnih tijela Općinskog vijeća,

· donosi odluku o kriterijima, načinu i postupku za dodjelu javnih priznanja i nagrada i dodjeljuje javna priznanja i nagrade, 

· imenuje i razrješava i druge osobe određene zakonom, ovim Statutom i posebnim odlukama Općinskog vijeća,

· donosi odluke i druge opće akte koji su mu stavljeni u djelokrug zakonom i podzakonskim aktima.

Članak 36.

Način rada Općinskog vijeća uređuje se Poslovnikom Općinskog vijeća u skladu sa zakonom i ovim Statutom.
Članak 37.

Općinsko vijeće ima predsjednika i dva potpredsjednika koji se biraju većinom glasova svih članova Vijeća.

Prijedlog za izbor predsjednika i potpredsjednika Općinskog vijeća podnosi Odbor za izbor, imenovanja i dodjelu povelja, priznanja i nagrada ili jedna trećina članova Općinskog vijeća.
Članak 38.

Predsjednik Općinskog vijeća:
· saziva sjednice Općinskog vijeća, predlaže dnevni red, predsjedava sjednicama Općinskog vijeća i potpisuje akte Općinskog vijeća, 
· predstavlja Općinsko vijeće,
· brine o ostvarivanju prava i izvršavanju dužnosti članova Općinskog vijeća,

· koordinira rad odbora i drugih radnih tijela Općinskog vijeća,

· upućuje prijedloge ovlaštenih predlagatelja u propisani postupak,
· brine o postupku donošenja odluka i općih akata, 

· održava red na sjednici Općinskog vijeća,

· brine o suradnji Općinskog vijeća i  Općinskog načelnika,
· brine se o javnosti rada,

· obavlja i druge poslove određene zakonom i Poslovnikom Općinskog vijeća.


Predsjednika Općinskog vijeća, u slučaju spriječenosti ili odsutnosti, zamjenjuje jedan od potpredsjednika na način utvrđen Poslovnikom Općinskog vijeća.

Članak 39.

Predsjednik i potpredsjednici Općinskog vijeća dužnost obavljaju počasno i za to ne primaju plaću. 

Predsjednik i potpredsjednici  imaju pravo na naknadu u skladu s posebnom odlukom Općinskog vijeća.

Članak 40.

Mandat člana Općinskog vijeća izabranog na redovnim izborima traje do dana stupanja na snagu odluke Vlade Republike Hrvatske o raspisivanju sljedećih redovnih izbora, a mandat člana Općinskog vijeća izabranog na prijevremenim izborima traje do isteka tekućeg mandata Općinskog vijeća izabranog na redovnim izborima.
Članak 41.


Članovi Općinskog vijeća nemaju obvezujući mandat i nisu opozivi.


Članu Općinskog vijeća koji za vrijeme trajanja mandata prihvati obnašanje dužnosti koja se prema odredbama posebnog zakona smatra nespojivom, za vrijeme obnašanja nespojive dužnosti mandat miruje, a za to vrijeme zamjenjuje ga zamjenik, u skladu s odredbama  posebnog zakona.


Nastavljanje obnašanja dužnosti člana Općinskog vijeća na temelju prestanka mirovanja mandata može se tražiti jedanput u tijeku trajanja mandata.
Članak 42.

Član Općinskog vijeća dužnost obavlja počasno i za to ne prima plaću.


Član Općinskog vijeća ima pravo na naknadu za rad u Općinskom vijeću u skladu s posebnom odlukom Općinskog vijeća.

Član Općinskog vijeća ima pravo na opravdani izostanak s posla radi sudjelovanja u radu Općinskog vijeća i njegovih radnih tijela, sukladno sporazumu s poslodavcem.

Naknada iz stavka 2. ovog članka može se odrediti za rad u Općinskom vijeću i radnim tijelima Općinskog vijeća, a određuje se u netoiznosu po članu Općinskog vijeća tako da ukupna godišnja netonaknada po članu Općinskog vijeća ne smije iznositi više od 6.000,00 kuna.


Naknada za predsjednika Općinskog vijeća može se odrediti u iznosu uvećanom za najviše 50%, a za potpredsjednike u iznosu uvećanom za najviše 30% pripadajuće naknade utvrđene stavkom 4. ovog članka.

Članak 43.

Član Općinskog vijeća ima pravo i dužnost:

· sudjelovati u radu Općinskog vijeća,
· predlagati Općinskom vijeću donošenje akata, podnositi prijedloge akata i podnositi amandmane na prijedloge akata,
· postavljati pitanja iz djelokruga rada Općinskog vijeća,

· postavljati pitanja Općinskom načelniku,
· sudjelovati na sjednicama radnih tijela Općinskog vijeća i na njima raspravljati, a u radnim tijelima kojih je član i glasovati,
· tražiti i dobiti podatke potrebne za obavljanje dužnosti vijećnika od upravnih tijela Općine,

· izvršiti uvid u registar birača za vrijeme dok obavljaju dužnost.


Vijećnik ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stavova na sjednicama Općinskog vijeća.

Član Općinskog vijeća je dužan čuvati tajnost podataka, koji su kao tajni određeni u skladu s pozitivnim propisima, za koje sazna za vrijeme obnašanja dužnosti vijećnika.


Član Općinskog vijeća ima i druga prava i dužnosti utvrđena odredbama zakona, ovog Statuta i Poslovnika Općinskog vijeća. 
Članak 44.

Općinsko vijeće može održati sjednicu ako je na sjednici nazočna većina članova Općinskog vijeća, a odluke donosi većinom glasova nazočnih članova.

Statut Općine, proračun, godišnji izvještaj o izvršenju proračuna, odluku o raspisivanju referenduma, odluku o izboru i razrješenju predsjednika i potpredsjednika Općinskog vijeća te Poslovnik Općinskog vijeća, Općinsko vijeće donosi većinom glasova svih članova Općinskog vijeća.
Članak 45.

Sjednice Općinskog vijeća su javne. Nazočnost javnosti može se isključiti samo iznimno, u slučajevima predviđenim posebnim zakonima i Poslovnikom Općinskog vijeća.


Na sjednicama Općinskog vijeća glasuje se javno, ako Općinsko vijeće ne odluči da se, u skladu s Poslovnikom ili drugim općim aktom, o nekom pitanju glasuje tajno.


Poslovnikom Općinskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti članova Općinskog vijeća, ostvarivanje prava i dužnosti predsjednika Općinskog vijeća, djelokrug, sastav i način rada radnih tijela, način i postupak donošenja akata u Općinskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Općinskog vijeća.

Članak 46.

Općinsko vijeće osniva stalne ili povremene odbore i druga radna tijela u svrhu pripreme odluka iz njegovog djelokruga:


Stalni odbori Općinskog vijeća su:

1. Mandatni odbor,

2. Odbor za izbor, imenovanja i dodjelu povelja, priznanja i nagrada,

3. Odbor za statutarno-pravna pitanja,

4. Odbor za mjesnu samoupravu.

Članak 47.

Općinsko vijeće može, uz radna tijela osnovana ovim Statutom, osnivati i druga stalna ili povremena radna tijela.

Odlukom o osnivanju radnog tijela iz stavka 1. ovoga članka utvrđuje se sastav, broj članova, djelokrug i način rada radnih tijela.

2. 
OPĆINSKI NAČELNIK
Članak 48.

Općinski načelnik zastupa Općinu i nositelj je izvršne vlasti Općine.


Mandat Općinskog načelnika traje četiri godine.


Mandat Općinskog načelnika počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novoga općinskog načelnika.


Općinski načelnik bira se na neposrednim izborima u skladu s posebnim zakonom.
Članak 49.

Općinski načelnik:

· priprema prijedloge općih akata,

· donosi opće i pojedinačne akte kada je na to ovlašten propisima,

· izvršava i osigurava izvršavanje općih akata Općinskog vijeća,

· utvrđuje prijedlog proračuna, odluke o  izvršavanju proračuna, polugodišnjeg i godišnjeg izvještaja o izvršenju proračuna,

· upravlja nekretninama, pokretninama i imovinskim pravima u vlasništvu Općine u skladu sa zakonom, ovim Statutom i općim aktom Općinskog vijeća, 

· odlučuje o stjecanju i otuđenju pokretnina i nekretnina Općine te drugom raspolaganju imovinom čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom ako je stjecanje i otuđivanje pokretnina i nekretnina te drugo raspolaganje imovinom planirano u proračunu i provedeno u skladu sa zakonskim propisima, a najviše do 1.000.000 kuna. Ako je taj iznos manji od 70.000,00 kuna, tada može odlučivati najviše do 70.000,00 kuna,
· upravlja prihodima i rashodima Općine,

· upravlja raspoloživim novčanim sredstvima na računu proračuna Općine,

· usmjerava djelovanje Jedinstvenog upravnog odjela Općine u obavljanju poslova iz njegovog samoupravnog djelokruga te nadzire njegov rad,

· imenuje i razrješava pročelnika Jedinstvenog upravnog odjela,

· donosi akt kojim se propisuju kriteriji za ocjenjivanje i način provođenja ocjenjivanja službenika i namještenika u Jedinstvenom upravnom odjelu Općine Ravna Gora,

· odgovoran je za uspostavu, razvoj i provedbu sustava unutarnjih financijskih kontrola u Općini,

· predlaže izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih i pravnih osoba,

· zaključuje ugovore i druge pravne poslove u skladu sa zakonom i drugim propisima,

· imenuje i razrješava upravitelja vlastitog pogona,

· donosi odluku o objavi prikupljanja ponuda ili raspisivanju natječaja za  obavljanje komunalnih djelatnosti,

· sklapa ugovor o koncesiji za obavljanje komunalnih djelatnosti,

· donosi odluku o objavi prikupljanja ponuda ili raspisivanju natječaja za  obavljanje komunalnih djelatnosti na temelju ugovora i sklapa ugovor o povjeravanju poslova,

· daje prethodnu suglasnost na izmjenu cijena komunalnih usluga,

· imenuje i razrješava predstavnike Općine u tijelima javnih ustanova, trgovačkih društava i drugih pravnih osoba kojima je Općina osnivač osim ako posebnim zakonom nije drugačije određeno,

· do kraja ožujka tekuće godine podnosi Općinskom vijeću izvješće o izvršenju Programa održavanja komunalne infrastrukture i Programu gradnje objekata i uređaja komunalne infrastrukture za prethodnu godinu,

· provodi postupak natječaja i donosi odluku o najpovoljnijoj ponudi za davanje u zakup poslovnog prostora u vlasništvu Općine u skladu s posebnom odlukom Općinskog vijeća o poslovnim prostorima,

· organizira zaštitu od požara na području Općine i vodi brigu o uspješnom provođenju i poduzimanju mjera za unapređenje zaštite od požara,

· obavlja nadzor nad zakonitošću rada tijela  mjesnih odbora,

· obavlja i druge poslove predviđene ovim Statutom i drugim propisima.

Odluku o imenovanju i razrješenju iz stavka 1. podstavka 19. ovoga članka, Općinski načelnik je dužan objaviti u prvom broju „Službenih novina Općine Ravna Gora“ koji slijedi nakon donošenja te odluke.
Članak 50.

Općinski načelnik je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata  Jedinstvenog upravnog odjela Općine.
Članak 51.

Općinski načelnik dva puta godišnje podnosi polugodišnje izvješće o svom radu Općinskom vijeću i to do 31. ožujka tekuće godine  za razdoblje  srpanj-prosinac prethodne godine i do 15. rujna za razdoblje siječanj-lipanj tekuće godine.

Članak 52.

Općinsko vijeće može, pored izvješća iz članka 51. ovoga Statuta, od Općinskog načelnika tražiti izvješće o pojedinim pitanjima iz njegovog djelokruga rada.


Općinski načelnik podnosi izvješće po zahtjevu iz stavka 1. ovog članka u roku od 30 dana od dana primitka zahtjeva. Ukoliko  jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

Općinsko vijeće ne može zahtijevati  od  Općinskog načelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.
Članak 53.

Općinski načelnik u obavljanju poslova iz samoupravnog djelokruga Općine:

· ima pravo obustaviti od primjene opći akt Općinskog vijeća, ako ocijeni da je tim aktom povrijeđen zakon ili drugi propis, te zatražiti od Općinskog vijeća da u roku od 8 dana otkloni uočene nedostatke. Ako Općinsko vijeće to ne učini, Općinski načelnik je dužan bez odgode o tome obavijestiti  nadležno tijelo državne uprave u čijem je djelokrugu opći akt,
· ima pravo obustaviti od primjene akt Mjesnog odbora ako ocijeni da je taj akt u suprotnosti sa zakonom, Statutom i općim aktima Općinskog vijeća. 
Članak 54.
Ako za vrijeme trajanja mandata Općinskog načelnika  nastupe okolnosti zbog kojih je Općinski načelnik onemogućen obavljati svoju dužnost zbog duže odsutnosti ili drugih razloga spriječenosti, Općinskog načelnika zamijeniti će privremeni zamjenik kojeg će imenovati Općinski načelnik na početku mandata iz reda članova Općinskog vijeća.


Odluku o imenovanju privremenog zamjenika iz reda članova Općinskog vijeća Općinski načelnik može promijeniti tokom mandata.

Članak 55.
Zamjenik Općinskog načelnika iz članka 54. stavka 1. je privremeni zamjenik Općinskog načelnika koji zamjenjuje Općinskog načelnika za vrijeme trajanja duže odsutnosti ili drugih razloga spriječenosti zbog kojih je Općinski načelnik kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.

Privremeni zamjenik za vrijeme zamjenjivanja Općinskog načelnika ostvaruje prava Općinskog načelnika.

Ako zbog okolnosti iz članka 54. stavka 1. ovog članka nastupi prestanak mandata Općinskog načelnika raspisati će se prijevremeni izbori za Općinskog načelnika. Do provedbe prijevremenih izbora dužnost Općinskog načelnika obnašati će povjerenik Vlade Republike Hrvatske.

Ovlast privremenog zamjenika za zamjenjivanje Općinskog načelnika prestaje danom nastavljanja obavljanja dužnosti Općinskog načelnika po prestanku razloga zbog kojih je Općinski načelnik bio onemogućen u obavljanju svoje dužnosti, odnosno u slučaju iz stavka 6. ovog članka danom stupanja na snagu rješenja o imenovanju povjerenika Vlade Republike Hrvatske.

O okolnostima iz članka 54. stavka 1. i 2. Općinski načelnik ili pročelnik Jedinstvenog upravnog odjela dužan je obavijestiti predsjednika Općinskog vijeća odmah po nastanku tih okolnosti.


O okolnostima iz stavka 6. ovog članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog Općinskog načelnika.
Članak 56.

Općinski načelnik odlučiti će hoće li dužnost na koju je izabran obavljati profesionalno ili volonterski, osim u godini održavanja redovnih lokalnih izbora.


Općinski načelnik dužan je u roku od 8 dana od dana stupanja na dužnost dostaviti pisanu obavijest Jedinstvenom upravnom odjelu Općine Ravna Gora o tome na koji će način obnašati dužnost.


Općinski načelnik može promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti Jedinstvenom upravnom odjelu Općine.


Ako u obavijesti iz stavka 3. ovog članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave te obavijesti.
Članak 57.

Općinskom načelniku mandat prestaje po sili zakona:

1. ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku,

2. ako mu je pravomoćnom sudskom odlukom oduzeta poslovna sposobnost, danom pravomoćnosti sudske odluke o oduzimanju poslovne sposobnosti,

3. ako je pravomoćnom sudskom presudom osuđen na bezuvjetnu kaznu zatvora u trajanju dužem od jednog mjeseca, danom pravomoćnosti sudske presude,

4. ako mu prestane prebivalište na području Općine, danom prestanka prebivališta,

5. ako mu prestane hrvatsko državljanstvo, danom prestanka državljanstva sukladno odredbama zakona kojim se uređuje hrvatsko državljanstvo,
6. smrću.


Ako prije isteka mandata prestane mandat Općinskom načelniku raspisati će se prijevremeni izbori za Općinskog načelnika. Do provedbe prijevremenih izbora dužnost Općinskog načelnika obnašat će povjerenik Vlade Republike Hrvatske.


O svim promjenama tijekom mandata Općinskog načelnika pročelnik Jedinstvenog upravnog odjela dužan je bez odgode obavijestiti tijelo državne uprave nadležno za lokalnu i područnu (regionalnu) samoupravu.

Članak 58.

Općinski načelnik može se razriješiti u slučajevima i u postupku propisanom zakonom i ovim Statutom.

VIII. 
USTROJSTVO, OVLASTI I NAČIN RADA JEDINSTVENOG UPRAVNOG ODJELA
Članak 59.

Za obavljanje poslova iz samoupravnog djelokruga Općine, utvrđenih zakonom i ovim Statutom, kao i povjerenih poslova državne uprave, ustrojava se Jedinstveni upravni odjel.


Ustrojstvo Jedinstvenog upravnog odjela iz stavka 1. ovoga članka uređuje Općinsko vijeće posebnim aktom u skladu sa zakonom i ovim Statutom.
Članak 60.

Jedinstveni upravni odjel u okviru svoje nadležnosti priprema prijedloge odluka i drugih akata, neposredno izvršava opće i pojedinačne akte koje donose Općinsko vijeće i Općinski načelnik, prati stanja u upravnim područjima za koje je osnovan, rješava u upravnim stvarima, nadzire provođenje općih akata, poduzima mjere za koje je ovlašten općim aktima, te obavlja i druge poslove sukladno zakonu i drugim aktima Općine.

Članak 61.

Jedinstvenim upravnim odjelom upravlja pročelnik kojeg na temelju javnog natječaja imenuje Općinski načelnik.


Općinski načelnik može razriješiti pročelnika iz stavka 1. ovoga članka u slučajevima određenim zakonom.

Članak 62.

Za obavljanje poslova iz djelokruga Jedinstvenog upravnog odjela kojim upravlja, pročelnik je odgovoran Općinskom načelniku.

U obavljanju poslova iz stavka 1. ovoga članka pročelnik je dužan u svom radu pridržavati se uputa Općinskog načelnika.

IX. 
JAVNE SLUŽBE
Članak 63.

Općina u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba.
Članak 64.

Općina osigurava obavljanje  djelatnosti iz članka 63. ovog Statuta osnivanjem trgovačkih društva, javnih ustanova, drugih pravnih osoba i vlastitih pogona.

Predstavnike Općine u tijelima upravljanja pravnih osoba kojima je Općina osnivač ili u kojima ima udjele imenuje Općinski načelnik, osim ako posebnim zakonom nije drugačije određeno.
X. 
MJESNA SAMOUPRAVA

Članak 65.

Na području Općine osnivaju se mjesni odbori kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana. 

Mjesni odbori se osnivaju za pojedina naselja ili više međusobno povezanih manjih naselja ili za dijelove naselja koji čine zasebnu razgraničenu cjelinu, na način i po postupku propisanom zakonom, ovim Statutom i posebnom odlukom Općinskog vijeća, kojom se detaljnije uređuje postupak i način izbora tijela mjesnog odbora.

Mjesni odbor je pravna osoba.

Članak 66.
Mjesni odbori na području Općine su:
1. Mjesni odbor Kupjak za područje naselja: Kupjak, Leskova Draga i Šije,

2. Mjesni odbor Stara Sušica za područje naselja Stara Sušica,

3. Mjesni odbor Stari Laz za područje naselja Stari Laz.

Područje i granice mjesnih odbora, način njihove promjene te sjedišta pojedinih mjesnih odbora određuju se posebnom odlukom Općinskog vijeća.
Članak 67.

Inicijativu i prijedlog za osnivanje mjesnog odbora može dati 10 % građana upisanih u popis birača za područje za koje se predlaže osnivanje mjesnog odbora, članovi Općinskog vijeća, udruge sa sjedištem na području Općine, Odbor za mjesnu samoupravu te Općinski načelnik.


Prijedlog sadrži podatke o podnositelju inicijative, odnosno predlagatelju, nazivu mjesnog odbora, području i granicama mjesnog odbora, sjedištu mjesnog odbora i potrebi osnivanja mjesnog odbora.

Općinsko vijeće na temelju mišljenja Općinskog načelnika utvrđuje da li su inicijativa i prijedlog za osnivanje mjesnog odbora usklađeni sa odredbama zakona, ovoga Statuta i općih akata Općine.


O inicijativi i prijedlogu iz stavka 2. ovoga članka, Općinsko vijeće odlučuje uz prethodno pribavljeno mišljenje vijeća mjesnog odbora na koje se promjena odnosi.
Članak 68.

Tijela mjesnog odbora su vijeće mjesnog odbora i predsjednik vijeća mjesnog odbora.

Članak 69.
Vijeće mjesnog odbora biraju građani s područja mjesnog odbora koji imaju biračko pravo. Članovi vijeća mjesnog odbora biraju se neposredno tajnim glasovanjem, a na postupak izbora shodno se primjenjuju odredbe zakona kojim se uređuje izbor članova predstavničkih tijela jedinica lokalne samouprave.
Mandat članova vijeća mjesnog odbora traje četiri godine.

Vijeće mjesnog odbora može brojiti pet ili sedam članova, što se utvrđuje pravilima mjesnog odbora.

Izbore za članove vijeća mjesnih odbora raspisuje Općinsko vijeće.

Članak 70.
Vijeće mjesnog odbora donosi program rada mjesnog odbora, pravila mjesnog odbora,  poslovnik o svom radu, financijski plan i godišnji obračun, te obavlja i druge poslove utvrđene zakonom, ovim Statutom i odlukama Općinskog vijeća.
Članak 71.

Vijeće mjesnog odbora tajnim glasovanjem bira predsjednika vijeća iz svog sastava na vrijeme od četiri godine.

Predsjednik vijeća mjesnog odbora predstavlja mjesni odbor i za svoj rad odgovara vijeću mjesnog odbora.

Članak 72.

Programom rada utvrđuju se zadaci mjesnog odbora, osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana na području mjesnog odbora, vođenju brige o poboljšavanju  zadovoljavanja lokalnih potreba građana u oblasti zdravstva, socijalne skrbi, kulture, športa i drugih lokalnih potreba na svom području.
Članak 73.

Pravilima mjesnog odbora detaljnije se uređuje način konstituiranja, sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora, način odlučivanja, te druga pitanja od značaja za rad mjesnog odbora.

Članak 74.

Prihode mjesnog odbora čine prihodi od pomoći i dotacija  pravnih ili fizičkih osoba, te prihodi koje posebnom odlukom utvrdi Općinsko vijeće.

Članak 75.

Stručne i administrativne poslove za potrebe rada mjesnog odbora  obavlja Jedinstveni upravni odjel Općine na način propisan općim aktom kojim se uređuje ustrojstvo i način rada Jedinstvenog upravnog odjela.

Članak 76.

Nadzor nad zakonitošću rada tijela mjesnog odbora obavlja Općinski načelnik.

Općinski načelnik, u postupku provođenja nadzora nad zakonitošću rada mjesnog odbora, može Općinskom vijeću predložiti raspuštanje vijeća mjesnog odbora, ako ono učestalo krši odredbe ovog Statuta, pravila mjesnog odbora i ne izvršava povjerene mu poslove.

XI. 
IMOVINA  I  FINANCIRANJE  OPĆINE
Članak 77.

Sve pokretne i nepokretne stvari te imovinska prava koja pripadaju Općini čine imovinu Općine.

Članak 78.

Imovinom Općine upravljaju Općinski načelnik i Općinsko vijeće u skladu s odredbama ovog Statuta pažnjom dobrog gospodara.
Članak 79.

Općina ima  prihode kojima u okviru svog samoupravnog djelokruga slobodno raspolaže.


Prihodi Općine su:

· općinski porezi, prirez, naknade, doprinosi i pristojbe, u skladu sa zakonom i posebnim odlukama Općinskog vijeća,

· prihodi od stvari u vlasništvu  Općine i imovinskih prava,

· prihod od  trgovačkih društava i drugih pravnih osoba u vlasništvu Općine, odnosno u kojima Općina ima udjele ili dionice,

· prihodi od naknada za koncesije,

· novčane kazne i oduzeta imovinska korist za prekršaje koje propiše Općina u skladu sa zakonom,

· udio u zajedničkom porezu,

· sredstva pomoći Republike Hrvatske predviđena u Državnom proračunu, 

· drugi prihodi određeni zakonom.

Članak 79.a


Općina je dužna javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.


Objava informacija iz stavka 1. ovoga članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.

Članak 80.

Procjena godišnjih prihoda i primitaka te utvrđeni iznosi izdataka i drugih plaćanja Općine iskazuju se u proračunu Općine.


Svi prihodi i primici proračuna moraju biti raspoređeni u proračunu i iskazni po izvorima iz kojih potječu.


Svi izdaci proračuna moraju biti utvrđeni u proračunu i uravnoteženi s prihodima i primicima.
Članak 81.

Proračun Općine i odluka o izvršenju proračuna donosi se za proračunsku godinu i vrijedi za godinu za koju je donesen.


Proračunska godina je razdoblje od dvanaest mjeseci, koja počinje 1. siječnja, a završava 31. prosinca tekuće godine.
Članak 82.

Općinsko vijeće donosi proračun za sljedeću proračunsku godinu na način i u rokovima propisanim zakonom. 

Ukoliko se  proračun za sljedeću proračunsku godinu ne može donijeti u propisanom roku, Općinsko vijeće donosi odluku o privremenom financiranju na način i postupku propisanim zakonom i to najduže za razdoblje od prva tri mjeseca proračunske godine. 
Članak 83.

Ako se tijekom proračunske godine smanje prihodi i primici ili povećaju izdaci utvrđeni proračunom, proračun se mora uravnotežiti sniženjem predviđenih izdataka ili pronalaženjem novih prihoda.


Uravnoteženje proračuna provodi se izmjenama i dopunama proračuna po postupku propisnom za donošenje proračuna.

Članak 84.

Općina se može zaduživati uzimanjem kredita, zajmova i izdavanjem vrijednosnih papira sukladno odredbama posebnih zakona.


Općina može davati jamstva i suglasnosti za zaduživanje sukladno zakonu kojim se uređuje proračun.

Članak 85.

Ukupno materijalno i financijsko poslovanje Općine nadzire Općinsko vijeće.


Zakonitost, svrhovitost i pravodobnost korištenja proračunskih sredstava Općine nadzire Ministarstvo financija, odnosno drugo zakonom određeno tijelo.
XII. 
AKTI OPĆINE
Članak 86.

Općinsko vijeće na temelju prava i ovlaštenja utvrđenih zakonom i ovim Statutom donosi Statut Općine, Poslovnik Općinskog vijeća, proračun, odluku o izvršenju  proračuna, polugodišnji i godišnji izvještaj o izvršenju proračuna, odluke i druge opće akte i zaključke. 

Općinsko vijeće donosi pojedinačne akte kada u skladu sa zakonom rješava o pravima, obvezama i pravnim interesima fizičkih i pravnih osoba.

Članak 87.

Općinski načelnik u poslovima iz svog djelokruga donosi zaključke, rješenja, odluke, pravilnike i druge opće akte kada je za to ovlašten zakonom ili općim aktom Općinskog vijeća.


Općinski načelnik donosi i druge pojedinačne akte kada, u skladu sa zakonom, rješava o pravima, obvezama i pravnim interesima fizičkih i pravnih osoba.

Članak 88.

Jedinstveni upravni odjel u izvršavanju općih akata Općinskog vijeća donosi pojedinačne akte kojima rješava o pravima, obvezama i pravnim interesima fizičkih i pravnih osoba.


Protiv pojedinačnih akata iz stavka 1. ovog članka, može se izjaviti žalba nadležnom upravnom tijelu Primorsko-goranske županije.


Na donošenje pojedinačnih akata shodno se primjenjuju odredbe Zakona o općem upravnom postupku, ako posebnim zakonom nije propisan postupak pred tijelima lokalne samouprave.


U izvršavanju općih akata Općinskog vijeća pojedinačne akte donose i pravne osobe kojima je odlukom Općinskog vijeća, u skladu sa zakonom, povjereno obavljanje javnih ovlasti u poslovima iz samoupravnog djelokruga Općine.

Članak 89.

Protiv pojedinačnih akata Općinskog vijeća i općinskog načelnika kojima se rješava o pravima, obvezama i pravnim interesima fizičkih i pravnih osoba, ako posebnim zakonom nije drugačije propisano, ne može se izjaviti žalba, već se može pokrenuti upravni spor.

Članak 90.

Nadzor nad zakonitošću općih akata Općinskog vijeća u njegovom samoupravnom djelokrugu obavljaju nadležna tijela državne uprave svako u svojem djelokrugu. 

Članak 91.

Detaljnije odredbe o aktima Općine i postupku donošenja akata utvrđuju se Poslovnikom Općinskog vijeća.
Članak 92.

Opći akt se prije nego što stupi na snagu, objavljuje  u „Službenim novinama Općine Ravna Gora“. 

Opći akt stupa na snagu najranije osmog dana od dana objave. Iznimno, općim se aktom može iz osobito opravdanih razloga odrediti da stupa na snagu prvog dana od dana objave.

Opći akt ne može imati povratno djelovanje.

XIII. 
JAVNOST RADA

Članak 93.

Rad Općinskog vijeća, Općinskog načelnika i Jedinstvenog upravnog odjela je javan.


Predstavnici udruga građana, građani i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.
Članak 94.

Javnost rada Općinskog vijeća osigurava se:

· javnim održavanjem sjednica,

· izvještavanjem i napisima u tisku i drugim oblicima javnog priopćavanja,

· objavljivanjem općih akata i drugih akata u „Službenim novinama Općine Ravna Gora“ i na mrežnim stranicama Općine.

Općinski načelnik je dužan upoznati javnost s obavljanjem poslova iz samoupravnog djelokruga Općine putem medija, mrežnim stranica Općine ili na drugi prikladan način.


Javnost rada Jedinstvenog upravnog odjela osigurava se putem komunikacije s medijima i objavljivanjem informacija na mrežnim stranicama Općine.

XIV.
 SPRJEČAVANJE SUKOBA INTERESA

Članak 95.

Način djelovanja Općinskog načelnika i zamjenika Općinskog načelnika u obnašanju javnih dužnosti uređen je posebnim zakonom.
Članak 96.

Općinsko vijeće posebnom odlukom propisuje tko se smatra lokalnim dužnosnikom u obnašanju javne vlasti te uređuje sprječavanje sukoba interesa između privatnog i javnog interesa u obnašanju javne vlasti.

XV. 
PRIJELAZNE I ZAVRŠNE ODREDBE

Članak 97.

Prijedlog za promjenu Statuta može podnijeti jedna trećina članova Općinskog vijeća, Općinski načelnik i Odbor za statutarno-pravna pitanja.


Prijedlog za promjenu Statuta upućuje se Odboru za statutarno-pravna pitanja koji ga razmatra i uz mišljenje upućuje Općinskom vijeću na prethodnu raspravu.


Općinsko vijeće, većinom glasova svih članova, odlučuje da li će pristupiti raspravi o predloženoj promjeni Statuta.


Ako se ni nakon ponovljene rasprave ne donese odluka da će se pristupiti raspravi o predloženoj promjeni, isti prijedlog se ne može ponovno staviti na dnevni red Općinskog vijeća, prije isteka roka od šest mjeseci od dana zaključivanja rasprave o prijedlogu.
Članak 98.

Odluke i drugi opći akti doneseni na temelju  Statuta Općine Ravna Gora („Službene novine“ Primorsko-goranske županije broj 27/09, 12/13, 25/13 i 27/15) i zakona, uskladit će se  s odredbama ovog Statuta i zakona kojim se uređuje pojedino područje u zakonom propisanom roku. 

Ranije doneseni akti iz samoupravnog djelokruga Općine ostaju na snazi ukoliko nisu u suprotnosti s odredbama ovog Statuta.

U slučaju suprotnosti akata iz stavka 2. ovog članka, neposredno se primjenjuju odredbe ovog Statuta, odnosno zakona.
Članak 99.

Stupanjem na snagu ovog Statuta prestaje važiti Statut Općine Ravna Gora („Službene novine“ Primorsko-goranske županije broj 27/09, 12/13, 25/13 i 27/15).
Članak 100.
Ovaj Statut stupa na snagu osmog dana od dana objave u „Službenim novinama Općine Ravna Gora“.
KLASA: 012-03/18-01/1
URBROJ: 2112/07-01-18-3
Ravna Gora, 8. veljače 2018.

Franjo Ružić
Statut Općine Ravna Gora donijet je na sjednici Općinskog vijeća Općine Ravna Gora dana 8. veljače 2018. godine i objavljen je u „Službenim novinama Općine Ravna Gora“ broj 2/18.

Dana 15. studenog 2018. godine donijete su Izmjene i dopune Statuta Općine Ravna Gora koje su objavljene u „Službenim novinama Općine Ravna Gora“ broj 10/18.

Dana 23. travnja 2020. godine donijete su Druge izmjene i dopune Statuta Općine Ravna Gora koje su objavljene u „Službenim novinama Općine Ravna Gora“ broj 2/20.
Dana 18. veljače 2021. godine donijete su Treće izmjene i dopune Statuta Općine Ravna Gora koje su objavljene u „Službenim novinama Općine Ravna Gora“ broj 2/21.
Dana 21. prosinca 2021. godine donijete su Četvrte izmjene i dopune Statuta Općine Ravna Gora koje su objavljene u „Službenim novinama Općine Ravna Gora“ broj 13/21.
Sve ove izmjene ugrađene su u ovaj pročišćeni tekst Statuta Općine Ravna Gora.

